Οίκος των Χοεντσόλερν

Ιστορική εξέλιξη

Πρώτα μέλη του Οίκου αυτού θεωρούνται οι Μπούρκχαρντ Α΄ και Βέτσελ του Τσόλλερν. Ο πραγματικός όμως ιδρυτής της σημαντικής αυτής δυναστείας θεωρείται ο γιος του πρώτου Φρειδερίκος Α΄ κόμης του Τσόλερν, ο οποίος ήταν συγγενής των Χοενστάουφεν, (αρχαιότερου γερμανικού ηγεμονικού Οίκου). Από τους τέσσερις γιους του Φρειδερίκου Α΄, τον τίτλο τελικά κληρονόμησε ο τριτότοκος Φρειδερίκος Β΄ κόμης του Τσόλερν, τον οποίον, όταν πέθανε το 1115, διαδέχθηκαν οι δύο πρώτοι γιοι του Φρειδερίκος και Μπέρτολτ. Αυτοί ήλθαν σε επιγαμία με τον συγγενικό Οίκο των Χοενστάουφεν, χωρίς να αποκτήσουν άρρενες διαδόχους. Τούς διαδέχθηκε ο τριτότοκος Φρειδερίκος Γ΄ κόμης του Τσόλερν, που το 1185 νυμφεύτηκε την Σοφία φον Ράαμπς, κόρη του Κορράδου Β΄ φον Ράαμπς, βουργράβου της Νυρεμβέργης. Με τον θάνατο του πεθερού του, που δεν άφησε άρρενα τέκνα, έγινε ως Φρειδερίκος Α΄ βουργράβος της Νυρεμβεργης. Από τους γιους του τελευταίου ο πρωτότοκος Κορράδος Α΄ βουργράβος της Νυρεμβέργης (1186-1260/1261) υπήρξε ο συνεχιστής του κύριου κλάδου ("της Φραγκονίας"), που τα μέλη του έγιναν ηγεμόνες του Βρανδεμβούργου, της Πρωσίας και της Γερμανίας, ενώ ο νεότερος, ο Φρειδερίκος Δ΄ κόμης του Τσόλερν είναι ο ιδρυτής του "Σουηβικού κλάδου".

Ο πλάγιος κλάδος της Σουηβίας

Το 1806 ο πλάγιος κλάδος της Σουηβίας, δηλ. οι δύο ηγεμονίες Χοεντσόλερν-Χέχινγκεν (Hohenzollern-Hechingen) και Χοεντσόλερν-Ζιγκμαρίνγκεν (Hohenzollern-Sigmaringen), υποτάχθηκαν στον Ναπολέοντα Α΄ Βοναπάρτη. Μετά την εκδίωξή του και με το Συνέδριο της Βιέννης το 1815 συμμετείχαν στον Γερμανικό Σύνδεσμο (γερμ. Deutscher Bund) μέχρι το 1866. To 1848 το Χέχινγκεν κατελήφθη από Πρωσικά στρατεύματα και το 1850 ο πρίγκιπας του κλάδου Χοεντσόλερν-Χέχινγκεν, Κωνσταντίνος (1801-1869), παραιτήθηκε λόγω των πολιτικών γεγονότων του έτους εκείνου με συνέπεια οι κτήσεις (χωρίς όμως τα δικαιώματα) να περιέλθουν στην Πρωσία το 1849/1850. Ο Κωνσταντίνος ήταν ο τελευταίος νόμιμος άρρην απόγονος του υποκλάδου Χέχινγκεν, ο οποίος εξέλιπε. Μετά το θάνατο του παραιτηθέντος στις 27 Αυγούστου 1848 πρίγκιπα Καρόλου του Ζιγκμαρίγκεν (1785-1853), που είχε γίνει αρχηγός όλου του Σουηβικού κλάδου, σύμφωνα με τη σειρά διαδοχής ανέλαβε ο εγγονός του Λεοπόλδος (1835-1905), στον οποίο το 1870 προσφέρθηκε το στέμμα της Ισπανίας. Εν τω μεταξύ ο αδελφός του Λεοπόλδου, Κάρολος Α΄ εκλέχθηκε το 1866 πρίγκιπας και το 1881 βασιλιάς της Ρουμανίας.

Ο κύριος κλάδος της Φραγκονίας

Αντίθετα με τον παραπάνω Σουηβικό κλάδο, ο Φραγκονικός κλάδος έδωσε βασιλείς της Πρωσίας, που μετά έγιναν αυτοκράτορες (Kaiser) της Γερμανίας. Συγκεκριμένα ο Φρειδερίκος Γ΄ βουργράβος της Νυρεμβέργης (1220-1297), γιος του Κορράδου Α΄, κληρονόμησε με επιγαμία το Μπαϊρόιτ και το Άνσμπαχ. Ο Φρειδερίκος Ε΄, βουργράβος της Νυρεμβέργης (1333-1398), δισέγγονος του Φρειδερίκου Δ΄, βουργράβου της Νυρεμβέργης ανέλαβε το 1357 και τιμήθηκε το 1363 από τον Κάρολο Δ΄ της Γερμανίας με τον τίτλο του βασιλικού πρίγκιπα, γερμ. Reichsfürst, καθώς και το δικαίωμα του εκλέκτορα πρίγκιπα, γερμ. Kurfürst. To 1412 το όνομα του οίκου άλλαξε από φον Τσόλερν σε φον Χοεντσόλερν. Ο γιος του Φρειδερίκος ΣΤ΄ απέκτησε ως φέουδο το Βρανδεμβούργο και έγινε ο πρώτος πρίγκιπας-εκλέκτορας του Βρανδεμβούργου.

Βασιλείς της Πρωσίας

Το 1701 ο πρίγκιπας-εκλέκτορας του Βρανδεμβούργου Φρειδερίκος Γ΄ (γιος του Μεγάλου Εκλέκτορα) στέφεται στο Κένιγκσμπερκ, πρωτεύουσα της Ανατολικής Πρωσίας, βασιλιάς στην Πρωσία με το όνομα Φρειδερίκος Α΄.

Αυτοκράτορες της Γερμανίας

Το 1871, μετά τον γαλλο-πρωσικό πόλεμο και με τις ενέργειες του πρωθυπουργού της Πρωσίας Όττο φον Μπίσμαρκ, έγινε η ενοποίηση της Γερμανίας σε ενιαία αυτοκρατορία, οπότε ο τότε βασιλιάς της Πρωσίας Γουλιέλμος Α΄ απέκτησε και τον δεύτερο τίτλο του αυτοκράτορα της Γερμανίας, γερμ. Deutscher Kaiser. Η αναγγελία έγινε κατά την διάρκεια πολιορκίας των Παρισίων στη β΄ φάση του γαλλο-πρωσικού πολέμου στην "αίθουσα των κατόπτρων", στο ανάκτορο των Βερσαλλιών. (18 Ιανουαρίου 1871)

Σήμερα

Επικεφαλής της οικογένειας είναι από το 1994 ο πρίγκιπας Γεώργιος Φρειδερίκος της Πρωσίας (γεν. 1976), τρισεγγονός του αυτοκράτορα Γουλιέλμου Β΄. Είναι γιος του Λουδοβίκου Φερδινάνδου του νεότερου (1944-1977) και εγγονός του Λουδοβίκου Φερδινάνδου του πρεσβύτερου (1907-1994), δευτερότοκου γιου του διαδόχου πρίγκιπα Γουλιέλμου (1882-1951) και της Καικιλίας (1886-1954). Στο Πότσνταμ στις 27 Αυγούστου 2011 ο πρίγκιπας Γεώργιος Φρειδερίκος (35 ετών) και η πριγκίπισσα Σοφία φον Ίζενμπουρκ (33 ετών) τέλεσαν τους γάμους τους στην εκκλησία της Ειρήνης (Friedenskirche).